[**Čuvajmo našu vjeru islam**](http://www.rijaset.ba/index.php?option=com_content&view=article&id=2559:vajmo-nasu-vjeru-islam&catid=31:bilal-ef-hodfi&Itemid=602)

**03.01.2014. / 2. rebiu-l-evvel 1435.**

Vjera se čuva kako obaveznim stvarima, tj. farzovima ili vadžibima tako i manje obaveznim, sunetima, nafilama ili lijepom islamskom tradicijom. Jesmo li svjesni Allahove blagodati prema nama što nam je ukazao svoju milost da se rodimo u islamu, koliko to cijenimo, koliko se ponosimo tom činjenicom, koliko čuvamo taj emanet, koliko se za njega borimo?

Biti rođen u islamu nije garancija da ćemo islam očuvati, da ćemo samo zbog toga ući u džennet a nismo očuvali osnove islama. Od Ibn Abasa se prenosi da mu je Allahov Poslanik a.s., rekao:

***"Čuvaj Allaha, pa će On tebe čuvati, čuvaj Allaha, naći ćeš Ga ispred sebe, kada se obraćaš obraćaj se Allahu, kada tražiš pomoć traži je od Allaha, znaj da se čitav svijet sakupi da ti učini neko dobro ne može ti učiniti osim ako je to Allah odredio, i da se cio svijet sakupi da ti naškodi ne može ti naškoditi, osim ako ti je Allah odredio."***(Tirmizi u Sunenu)

Kako mi možemo Allaha da čuvamo, i šta se misli pod čuvanjem Allaha? Iz ovog hadisa zaključujemo da ima i onih koji ne čuvaju Allaha, koji su ga izgubili, ali kako, da li je to moguće?

Naime pod pojmom čuvanja Allaha se misli na izvršavanje Allahovih odredbi i klonjenju svega onoga što je Allah zabranio, što znači da onaj ko se drži Allahovog puta on čuva Allaha i Allah čuva njega.

 Allaha dz.s. cuva i onaj ko se pridrzava ibadeta koje nam je Allah propisao. Zbog toga je bitno da ibadete nikada ne napuštamo. Vjera je poput vatre u koju moramo stalno drva da bacamo kako se ne bi ugasila, a ta drva su naši ibadeti.

Jedan od ibadeta koji ponajviše govori o našem imanu jeste zasigurno namaz. Onaj ko ga obavlja on je uvjeren u njegovu obaveznost i on je ubijeđen da će jednog dana pred Allaha stati.

Allah Uzvišeni kaže:

وَاسْتَعِينُوا بِالصَّبْرِ وَالصَّلَاةِ ۚ وَإِنَّهَا لَكَبِيرَةٌ إِلَّا عَلَى الْخَاشِعِينَ

„Pomozite sebi strpljenjem i namazom, a to je, zaista, teško, osim poslušnima,

الَّذِينَ يَظُنُّونَ أَنَّهُمْ مُلَاقُو رَبِّهِمْ وَأَنَّهُمْ إِلَيْهِ رَاجِعُونَ

Oni koji su uvjereni da će pred Gospodara svoga stati i da će se Njemu vratiti."[[2]](http://www.rijaset.ba/plugins/editors/jce/tiny_mce/plugins/paste/blank.htm" \l "_ftn2)

Dok oni koji namaz ne obavljaju imaju samo dva opravdanja, ili smatraju da namaz nije obaveza te time izlaze iz imana, ili znaju da je obaveza ali neće što je veoma blizu prve kategorije. A naš Poslanik nam je rekao da onoga koga viđamo da stalno dolazi u džamiju radi namaza da posvjedočimo da je mu'min vjernik.

Da li smo odredili u ovom našem prolaznom životu svoj cilj i čime će naš život biti ispunjen. Da li se trudimo da ostvarimo taj cilj?

Pogledajmo malo oko sebe, pogledajmo pa ćemo vidjeti da čak i životinje imaju svoj cilj. Pogledajmo onog malog crnog mrava kako uprti teret veći i teži od sebe, ali ga ne ispušta, ide dalje, jer ima svoj cilj, nailazi na prepreke, posrće ali ipak ide dalje sve dok ne dođe do svog odredišta.

Naš najveći  problem jeste da odredimo svoj cilj. Ima ih koji odrede taj cilj, ali cilj im je pogrešan.

            Samo pravi istinski cilj će nas učiniti sretnim. Svaki čovjek na zemaljskoj kugli želi sreću i nastoji doći do nje. Ljudi mogu biti različiti po vjeri, po rasi, ali postoji jedno svima zajedničko:- težnja za srećom. Put ka sreći je pun prepreka i malo je onih koji pronađu pravi put do istinske sreće. Mnogi zalutaju na tom putu pa traže sreću u imetku, misleći da ako dođu do novca, pokretne i nepokretne imovine, kuće ili stana, imaće i sreću. Misle, sretan je onaj ko ima puno novca u banci. Sretan je onaj ko ima veliko imanje i zarade. Istina je da imetak ne donosi sreću sam po sebi, sa njim su brige. Brige su kada se sakuplja imetak, nakon toga puno brige da bi se očuvao imetak i investicije, a potom nemir i strah da se ne izgubi ili upropasti i da ne postane siromašan. Jedan od najvećih privida sreće je bogastvo. Koliko ima milijardera koji strahuju za svoj imetak, osjećaju nemir. Boje se da ne dođe do političkih promjena, ili da neko ne ukrade to bogastvo. Brinu se za imetak koji od njih ne može otkloniti ni bolest, ni smrt, ni druge vidove problema. Taj imetak koji nam je Allah podario on je naš samo dok smo na dunjaluku, a kada umremo onda pripada našim nasljednicima.

Mi treba da znamo kako će taj imetak biti naš čak i onda kada preselimo na ahiret, kada nas više ne bude na ovom svijetu. Ako budemo slijedili našeg Poslanika Muhammeda s.a.v.s., ako budemo radili što je i on radio imaćemo dvostruku nagradu, nagradu ovog i onog svijeta.

„Kada je jednom prilikom Allahov Poslanik, s.a.v.s., na dar dobio ovcu, naredio je da se ona podijeli onima kojima je potrebnija nego njemu. Njegova supruga je podijelila sve osim jedne plećke. Kasnije je tu plećku iznijela na njihovu sofru, pa je Poslanik, a.s., upitao odakle je ta hrana. Odgovorila da je od one ovce koju su podijelili ostala samo ova plećka, koju je ostavila za njihovu porodicu. Tada je Allahov poslanik, s.a.v.s., rekao: *'Mi, istinski, imamo sve ono što si od te ovce podijelila, osim te plećke!'"*

Dakle ono što podijeliš na Allahovom putu to je tvoje, ono što daš za džamiju, to je tvoje, ono što daš sirotinji to je tvoje, ono što daš siročetu to je tvoje. Istinska sreća nije da čovjek gomila imetak i da čuva i troši samo na sebe, istinska sreća je kada čovjek troši imetak i pomaže drugima. Allah dž.š., nam u Kur'ani Kerimu navodi jedno predivno poređenje u vezi onih koji dijele svoj imetak na Allahovom putu, te kaže:

**مثل الذين ينفقون أموالهم في سبيل الله كمثل حبة أنبتت سبع سنابل في كل سنبلة مئة حبة والله يضاعف لمن يشاء والله واسع عليم**

**"Oni koji imanja svoja troše na Allahovom putu liče na onoga koji posije zrno iz kojeg nikne sedam klasova i u svakom klasu po stotinu zrna. - A Allah će onome kome hoće dati i više; Allah je neizmjerno dobar i sve zna".** (2:261)

Najteže je odrediti sebi valjan i ispravan cilj. Čini mi se da mi i ako odredimo sebi cilj i ako znamo za taj cilj da smo odmah spremni od njega da odustanemo čim nam se ukaže i najmanja prepreka, a još i šejtan se nadoveže pa nam pokvari sve ono što smo naumili.

Biti bez cilja znači lutati, biti izgubljen, a mi muslimani ne smijemo biti takvi.

Da li ćemo ostvariti naš cilj, to zavisi od nas i naše volje i želje da to ostvarimo.

Molim Allaha da nam pomogne da očuvamo ovaj lijepi emanet koji dobismo od Allaha, našu vjeru islam i da nas učini svjesnim vremena u kojem živimo kao i ciljeva koje moramo na dunjaluku da ostvarimo kako bi ahiret zadobili. Amin.